钦定古今图书集成/明伦汇编/官常典/第387卷 > 元
## 钦定古今图书集成/明伦汇编/官常典/第387卷 > 元

元设国子监，置祭酒、司业等员。国子学置博士、助教
诸职，而以蒙古、汉人、回回分隶于蒙古、翰林、集贤、国
史三院。

按《元史百官志》：“蒙古翰林院：蒙古国子监，秩从三品。
至元十四年始立，置司业一员。二十九年，准汉人国
学例，置祭酒、司业、监丞。延祐四年升正三品。七年，复
降为从三品。后定置祭酒一员，从三品；司业二员，正
五品；监丞一员，正六品；令史一人，必阇赤一人，知印
一人。”

蒙古国子学，秩正七品。博士二员，助教二员，教授二
员，学正、学录各二员。掌教习诸生，于随朝百官、怯薛
台蒙古、汉儿官员家，选子弟俊秀者入学。至元八年，
置官五员。后以每岁从驾上都，教习事繁，设官员少，
增学正二员，学录二员。三十一年，增助教一员，典给一人。后定置博士二员，正七品；助教二员，教授二员，
并正八品；学正、学录各二员，典书一人，典给一人。
集贤院、国子监。至元初，以许衡为集贤馆大学士、国
子祭酒，教国子与蒙古大姓四怯薛人员。选七品以
上朝官子孙为国子生，随朝三品以上官得举凡民
之俊秀者入学，为陪堂生、伴读。至元二十四年始置。
监祭酒一员，从三品；司业二员，正五品。掌国之教令。
皆德尊望重者为之。监丞一员，正六品。专领监务。典
簿一员，令史二人，译史、知印、典吏各一人。

国子学，秩正七品，置博士二员，掌教授生徒、考较儒
人著述、教官所业文字。助教四员，分教各斋生员。大
德八年，为“分职上都”，增置助教二员、学正二员、学录
二员，督习课业；典给一员，掌生员膳食。至元二十四
年，定置生员额二百人，伴读。〈阙〉四年生员三。

百人。延祐二年，增置生员一百人，伴读二十人。
兴文署，秩从六品。署令一员，以翰林修撰兼之；署丞
一员，以翰林应奉兼之。至治二年罢，置典簿一员，从
七品。掌提调诸生饮膳，与凡文牍簿书之事，仍置典
吏一人。

翰林兼国史院。至元二十六年置，官吏五员，掌管教
习亦思《替非》文字。延祐元年，别置回回国子监学，以
掌亦思《替非》官属归之。

### 太宗六年设国子总教及提举官

按《元史太宗本纪》。不载按《选举志》。“国初。燕京始平。
宣抚王楫。请以金枢密院为宣圣庙。太宗六年。设国
子总教及提举官。命贵臣子弟入学受业。”

### 世祖至元六年秋七月癸酉立国子学

按：《元史世祖本纪》云云。

至元八年，设国子学，增置官职生徒。

按《元史世祖本纪》：“至元八年春三月乙酉，命设国子
学，增置司业、博士、助教各一员，选随朝百官近侍蒙
古、汉人子孙及俊秀者充生徒。秋九月壬申，选胄子
脱脱木儿等十人肄业国学。”

至元十年，以王恂主国学，增置生员。

按《元史世祖本纪》：“十年秋九月丙戌，刘秉忠、姚枢、王
磐、窦默、徒单公履等上言，许衡疾归，若以太子赞善
王恂主国学，庶几衡之规模不致废坠。又请增置生
员，并从之。”

至元二十四年，设国子监，置祭酒以下官员生徒
按《元史世祖本纪》：“二十四年春闰二月辛未，设国子
监，立国子监官，祭酒一员，司业二员，监丞一员，学官
博士二员，助教四员，生员百二十人，蒙古、汉人各半，
官给纸札饮食，仍隶集贤院。”

至元二十五年。冬十一月丁亥。修国子监。以居胄子
按《元史世祖本纪》云云。

至元二十六年夏五月己亥，设回回国子学。

按：《元史世祖本纪》云云。

至元二十七年。春正月癸丑。敕从臣子弟入国学
按《元史世祖本纪》云云。

### 至大四年以李孟领国子监学仁宗即位敕选师儒之职复增定国子生额

按《元史仁宗本纪》：至大四年春二月甲子，命中书平
章李孟领国子监学，谕之曰：“学校人材所自出，卿等
宜数诣国学课试诸生，勉其德业。”庚寅，仁宗即位。四
月辛酉，敕国子监师儒之职，有才德者不拘品级，虽
布衣亦选用。七月己未，诏谕省臣曰：“国子学，世祖皇
帝深所注意。如平章不忽木等皆蒙古人，而教以成
才。朕今亲定国子生额为三百人，仍增陪堂生二十
人，通一经者以次补伴读，著为定式。”